Tribunaal hoor baba is onthoof tydens geboorteFoto: Pixabay/Pexels.com WAARSKUWING: Die inhoud van die berig is grafies van aard en kan sensitiewe lesers ontstel. ŉ Mediese tribunaal van Brittanje het vroeër dié week oor die grusame dood van ŉ vroeggebore baba gehoor toe ŉ ginekoloog glo die baba tydens ŉ natuurlike geboorte aan sy bene getrek het en “per ongeluk” die baba onthoof het. Dr. Vaishnavy Laxman, ŉ konsulterende ginekoloog, pleit onskuldig op aanklagte dat sy onder meer versoeke van die swanger vrou geïgnoreer het en verder ook geweier het om pynmedikasie toe te dien. Laxman word daarvan beskuldig dat sy met ŉ natuurlike geboorte voortgegaan het ten spyte van verskeie tekens dat só ŉ geboorte die lewe van die vrou én die vroeggebore baba in gevaar sou stel – soos onder meer dat die baba in die stuitposisie was. Haar verweer is egter dat sy teen ŉ keisersnee besluit het omdat die baba se hartklop glo baie laag gedaal het. Die tribunaal het gehoor dat Laxman bewus was daarvan dat die vrou “nie ver genoeg ontsluit het” om natuurlik geboorte te skenk nie, maar steeds daarop aangedring het. Sy het glo die vrou beveel om steeds haar liggaam te probeer ontspan en toe die baba aan sy bene getrek. Volgens verklarings het die baba se kop vasgehaak en hy is onthoof. The Independent berig twee dokters het ná die grusame voorval ŉ keisersnee op die vrou uitgevoer om die baba se kop uit die baarmoeder te verwyder. Die baba se lyfie is hierna weer “geheg” om die vrou geleentheid te gun om van haar baba afskeid te neem. Die ma van die oorlede baba het dié week tydens die verhore herhaaldelik aan Laxman geskree: “Ek vergewe jou nie! Ek vergewe jou nie!” Die tribunaal het ook gehoor dat die vrou geen kommunikasie van die konsulterende mediese span ontvang het nie en hoe haar versoeke glo verskeie kere geïgnoreer is. “Niemand het aan my gesê wat aan die gang was nie ten spyte van die feit dat ek in geweldige pyn was. Die dokter het my ondersoek, maar niks aan my gekommunikeer nie. Ek het in daardie stadium geen pynmedikasie gekry nie en was in geweldige pyn, maar die dokter het steeds met ŉ natuurlike geboorte voortgegaan. Ek het van die bed af probeer klim, maar hulle het my drie keer teruggedruk en gesê die baba moet uitkom. Hulle het my serviks twee keer gesny sonder om te sê dat hulle dit gaan doen. Ek het gesê: ‘Dit voel nie reg nie, stop asseblief, hou op.’ Hulle het nie.” Sy sê Laxman het ná die geboorte na haar toe gekom en haar in kennis gestel van haar baba se dood, maar haar nie vertel hoe die baba dood is nie. Sy sê dokters het aangevoer die baba is “stilgebore”. Laxman is kort ná die voorval in ŉ Britse hospitaal in 2014 afgedank en verbied om weer in die mediese beroep te werk. Die saak word egter nou eers deur die tribunaal aangehoor. Die verhoor duur voort.